กลต.ปิ๊งไอเดียอินโดจีนลิงเกจ
รวมพลังตลาดหุ้นดึงทุนนอกต่างชาติกลับมาสนใจหุ้นไทย
31 ส.ค. 2555

รวมพลังตลาดหุ้นดึงทุนนอกต่างชาติกลับมาสนใจหุ้นไทย
“วรพล” ขายฝัน “อินโดจีนลิงเกจ” เชื่อมโยง 5 ตลาดหุ้นจาก 4 ประเทศ ในงานไทยแลนด์โฟกัส 
นายวรพล โสคติยานุรักษ์ เลขาธิการสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เปิดเผยว่า งานไทยแลนด์โฟกัสในปีนี้ นับเป็นการพบกันครั้งแรกของผู้นำตลาดหุ้น 5 แห่งจาก 4 ประเทศ คือ ไทย ลาว เวียดนาม และกัมพูชา ซึ่งมีแนวคิดจะพัฒนาให้ตลาดหุ้นดังกล่าวมีการเชื่อมโยงการซื้อขายระหว่างกัน ภายใต้แนวคิดอินโดจีนลิงเกจ และในอนาคตสามารถนำไปรวมกับอาเซียนลิงก์ได้
อย่างไรก็ตาม การเชื่อมโยงในระดับอินโดจีนนี้อาจต้องอาศัยเวลาพัฒนาให้เป็นมาตรฐานเดียวกัน 
นายจรัมพร โชติกเสถียร กรรมการและผู้จัดการ ตลาดหลักทรัพย์แห่งประเทศไทย (ตลท.) กล่าวว่า การรวมตัวของตลาดหุ้นอาเซียนจะทำให้มีมูลค่าตลาดรวมกัน 2.2 ล้านล้านเหรียญสหรัฐ และตลาดมีข้อดีเรื่องความหลากหลายของนักลงทุน ทำให้มีการตัดสินใจที่แตกต่างจากนักลงทุนท้องถิ่น 
ผู้จัดการตลาดหุ้นไทย กล่าวว่า ในงานปีนี้มีกองทุนต่างประเทศ 9 ราย ให้ความสนใจเข้าพบทั้งตลาดหลักทรัพย์และบริษัทในภูมิภาคอินโดจีนแบบ One-on-One 
ด้าน Hong Sok Hour ผู้จัดการตลาดหุ้นกัมพูชา Tran Van Dzung ผู้จัดการตลาดหุ้นฮานอย Le Hai Tra ผู้จัดการตลาดหุ้นโฮจิมินห์ ซึ่งเพิ่งเข้ามาร่วมงานปีนี้เป็นครั้งแรก ส่วน Dethphouvang Moularat ผู้จัดการตลาดหุ้นลาว ที่เข้ามาร่วมเป็นปีที่สอง ต่างขอบคุณตลาดหุ้นไทยในการเชิญมาร่วมงาน เพราะถือเป็นโอกาสดีที่ได้แนะนำให้เป็นที่รู้จักกับผู้ลงทุนต่างประเทศ
นางทิพยสุดา ถาวรามร ผู้ช่วยเลขาธิการอาวุโส สายงานนโยบายตลาดทุน สำนักงาน ก.ล.ต. กล่าวว่า ตลาดทุนในอาเซียนยังไม่เป็นตลาดที่บูรณาการ เพราะติดปัญหาด้านกฎระเบียบที่ยุ่งยากของแต่ละประเทศ แต่ในปี 2555 มีจุดเด่นสำคัญเปลี่ยนแปลงขึ้น เช่น การนำเอามาตรฐานการเปิดเผยข้อมูลของอาเซียนของ 3 ประเทศได้ยอมรับหลักการนี้ และนำไปปฏิบัติเมื่อมีการซื้อขายหุ้นในตลาดอาเซียน
ทั้งนี้ ก.ล.ต.อาเซียนมี 2 แนวคิดสำคัญในการพัฒนาตลาดแบบบูรณาการ คือ การหาทุนที่อนุญาตให้สามารถทำธุรกรรมภายในกลุ่มด้วยการใช้เอกสารเพียงอย่างเดียว ซึ่งอาจเป็นหนังสือเดินทาง ภายใต้มาตรฐานการเปิดเผยข้อมูลทรัพย์สินอาเซียนอย่างเท่าเทียมกัน และการพัฒนาผลประเมินธรรมาภิบาลขององค์กร 
นายอภินันท์ เกลียวปฏินนท์ ประธานเจ้าหน้าที่บริหาร บริษัทหลักทรัพย์ ภัทร กล่าวว่า ต่างชาติที่มาร่วมงานในรอบนี้มีทั้งลงทุนอยู่แล้วและไม่เคยลงทุน รวมถึงคนเคยลงทุนและได้ถอนการลงทุนได้ขอกลับเข้ามาร่วมงานหลังเห็นตลาดหุ้นไทยเติบโตที่ดี 
ทั้งนี้ ส่วนหนึ่งของงานจะมีการนำผู้ลงทุนสถาบันเยี่ยมชมการดำเนินงานใน 5 ธุรกิจ ที่อยู่ในความสนใจ คือ โกลบอลซัพพลายเชน ธุรกิจค้าปลีก ธุรกิจอสังหาริมทรัพย์ ธุรกิจอาหารในเครือเจริญโภคภัณฑ์ และธุรกิจใน จ.ขอนแก่น และอุดรธานี